Kalervo Kummola

**Kalervo Juhani Kummola** (s. 21. marraskuuta 1945 Raisio) on Tampereen entinen pormestari, suomalainen jääkiekkovaikuttaja ja kokoomuslainen poliitikko. Hän toimii Tampereen kaupunginvaltuutettuna ja valtuuston puheenjohtajana. Hän on aiemmin toiminut kansanedustajana yhden kauden ajan.

Suomen Jääkiekkoliitossa Kummola toimi hallituksen jäsenenä vuosina 1975–2016, joista varapuheenjohtajana 1990–1997 ja puheenjohtajana 1997–2016. Hän on toiminut Suomen edustajana Kansainvälisen jääkiekkoliiton IIHF:n liittokokouksissa vuodesta 1976. IIHF:n hallitukseen hän nousi vuonna 1998 ja toimi varapuheenjohtajana vuodesta 2003.

Kummolasta on toisinaan käytetty lempinimeä ”rautakansleri”.

## Elämä ja ura
Kummolan perhe muutti Australiaan Kalervon ollessa 13-vuotias. Perhe palasi muutaman vuoden päästä Turkuun ja muutti uudelleen Australiaan, kun Kalervo oli armeijassa. Hän ei enää mennyt perässä, koska riskinä olisi ollut Vietnamin sotaan joutuminen.

Koulutukseltaan Kummola on merkonomi (1965). Keskikoulun hän suoritti vuonna 1963. Kummola pelasi jääkiekkoa maalivahtina Turun alasarjajoukkueissa vuoteen 1967 asti. Hän on pelannut jalkapalloa Åbo IFK:n reservijoukkueessa. Kummola äänestettiin jääkiekon SM-liigan ensimmäiseksi toimitusjohtajaksi vuonna 1975. Vuonna 1987 Kummola ryhtyi toisena perustajista tuotantoyhtiö VipVisionin toimitusjohtajaksi. Se tuotti MTV3:lle *[[Hyvät herrat]]*-, *[[Tenavatähti|Tenavatähti-]]*, *[[Onnenpyörä|Onnenpyörä-]]* ja *[[Hockey Night]]* -ohjelmia sekä teki karaokelevyjä. Kummola oli myös perustamassa Neloskanavaa. Vuonna 1988 hän osti SM-liigasta pudonneen, talousvaikeuksissa olleen Jokerit ja houkutteli Hjallis Harkimon mukaan Jokereihin vuonna 1990. Kummola oli seuran pääomistaja vuosina 1988–1991 ja hallituksen jäsen vuoteen 2002. 

Kummola on toiminut Tampereen kaupunginvaltuustossa 15 vuotta ja kokoomuksen kansanedustajana yhden kauden. Hän toimi Tampere-talon toimitusjohtajana vuodesta 2004 vuoteen 2011. Kummola oli yksi Tampere Unitedin perustajista ja omistajista. Hän oli vuonna 1979 perustamassa Suomen Jääkiekkomuseota, joka aateloi hänet Jääkiekkoleijonaksi numerolla 106 vuonna 1996. Kummola toi karaoken Suomeen.

Jääkiekon MM-kisoissa 2012 kohua herätti paloturvallisuuteen vedoten yleisöstä poistetut Kalervo Kummolan vastaiset lakanat ja niiden heiluttajat.

Kummola ajaa nuuskan täyskieltoa jääkiekkoilun piirissä. Suomen Jääkiekkoliitto on jo säännöissään kieltänyt kaikki tupakkatuotteet pelaajien ja toimitsijoiden tiloissa.

Tampereen kokoomus valitsi Kummolan ehdokkaakseen Tampereen pormestariksi huhtikuussa 2023.

Joulukuussa 2024 Kummola ilmoitti hakevansa jatkokautta Tampereen pormestarina. Kummola valittiin kesäkuussa 2025 Tampereen kaupunginvaltuuston puheenjohtajaksi ja pormestariksi valittiin Ilmari Nurminen. 

## Tampereen pormestari 2023-2025
Kummola ryhtyi johtamaan kaupunkia uudenlaisella tavalla. Hän pyrki puuttumaan kaupungin epäkohtiin panostaen lapsiin, nuoriin ja ikäihmisiin. Kummola järjesteli aktiivisesti parkkipaikkoja. 

Kritiikin mukaan Kummola arvosteli julkisesti ja väärin perustein johtamansa organisaation työntekijöitä. Tampereen kaupungilla oli harvinaisen paljon johtajanpaikkoja auki ja niihin palkattiin poliitikkotaustaisia henkilöitä, Kummolan yhteysjohtajan toimiessa oikeana kätenä. Kummola esitti julkisesti epäluottamusta saman puolueen apulaispormestarille. 

Aamulehden vaalitentissä Kummola hermostui heti ja uhkasi kävellä pois.

### Kaupungin talous
Pormestari Kummolan budjettiehdotuksessa vuodelle 2024 Tampereen kaupungin velka kasvoi rajusti. Tampere kasvatti julkisia menoja. Kummola arvosteli myöhemmin valtuustossa tilintarkastajien toimintaa.

Pormestari Kummolan budjettiehdotus vuodelle 2025 oli 100 miljoonaa miinuksella. 

## Luottamus- ja työtehtäviä
* Kansainvälisen Jääkiekkoliiton varapuheenjohtaja 2003–
* Tampere Unitedin hallituksen jäsen 2007–2011
* Tampere-talon toimitusjohtaja 2004-2011
* Suomen Olympiakomitean valtuuskunnan puheenjohtaja 27. lokakuuta 2004 – 2016
* Suomen Jääkiekkoliiton puheenjohtaja 1997–2016
* Suomen Jääkiekkoliiton hallituksen jäsen 1975–
* Jääkiekon Euroopan liigan varapuheenjohtaja
* Suomen Olympiakomitean hallituksen jäsen 14. kesäkuuta 1993 – 17. marraskuuta 2004
* Kokoomuksen kansanedustaja 1999–2003
* Suomen Jääkiekkoliiton varapuheenjohtaja 1990–1997
* Vuoden 1997 MM-kisojen järjestelytoimikunnan puheenjohtaja
* VipVisionin toimitusjohtaja 1987–1999
* Jääkiekon SM-liigan toimitusjohtaja 1975–1987
* Suomen Jääkiekkoliiton määräaikainen toimitusjohtaja 1983–1984
* Turun Palloseuran markkinointipäällikkö 1974–1975
* Kiekko-67:n perustaja, puheenjohtaja 1967–1977

## Kunnianosoituksia

* Johtamisen ja talouden tiedekunnan kunniatohtori, Tampereen yliopisto (Suomi, 2025)
*  Suomen Valkoisen Ruusun ritarikunnan 1. luokan komentaja (Suomi, 2024)
*  Suomen liikuntakulttuurin ja urheilun suuri ansioristi (Suomi, 2016)
*  Slovakian presidentin mitali (Slovakia, 2015)
Kesäkuussa 2016 Kummolalle myönnettiin pääkonsulin arvonimi. Tammikuussa 2019 hänet palkittiin Suomen urheilugaalassa elämänurastaan suomalaisessa jääkiekkoilussa.

* Tampereen palkinto (Suomi, 2011)
* Pirkanmaan palkinto (Suomi, 2024)

## Lähteet

## Kirjallisuutta
* 
* 

## Aiheesta muualla
*Kummolan tiedot Jääkiekkomuseon sivulla
*